Ford Ka

Το Ford Ka ήταν ένα αυτοκίνητο πόλης, αρχικά της κατηγορίας A και στην τρίτη γενιά του (την τελευταία) της κατηγορίας Β. Κατασκευαζόταν από την αυτοκινητοβιομηχανία Ford, τόσο από το γερμανικό, όσο και από άλλα παρακλάδια της Ford σε άλλες ηπείρους, μεταξύ του 1996 και του 2021.

 Η πρώτη γενιά του Ka, εισήχθη στις 11 Σεπτεμβρίου 1996, σαν ένα επιπρόσθετο μοντέλο στην παλέτα της Ford, με σκοπό να ανταγωνιστεί κυρίως το Renault Twingo. Βασίστηκε στην πλατφόρμα του λίγο μεγαλύτερου Ford Fiesta τρίτης γενιάς, αλλά με εντελώς διαφορετικό ντιζάιν και ως μοντέλο ακόμα χαμηλότερου κόστους.Από την πρώτη στιγμή, γνώρισε μεγάλη εμπορική επιτυχία και απήχηση, και απεδείχθη κερδοφόρο μοντέλο για την εταιρεία. Μοναδική εξαίρεση ήταν η αγορά της Αυστραλίας, όπου εισήχθη τον Οκτώβριο του 1999 και τελικώς διακόπηκε το 2002, με πωλήσεις λιγότερες από 2.000 αντίτυπα ετησίως. Πιθανότατα αυτό συνέβη διότι οι 2 πρώτες γενιές του μοντέλου δεν ήταν διαθέσιμες με αυτόματο κιβώτιο (το οποίο έχει συντριπτικά μεγάλη απήχηση στην Αυστραλία), παρά μόνο με 5-τάχυτο μηχανικό κιβώτιο. Επίσης, διατέθηκε και στη Νέα Ζηλανδία μεταξύ του 1999 και του 2004, και στη συνέχεια αντικαταστάθηκε στη χώρα αυτή από το νέας τότε γενιάς Ford Fiesta. Τα τρία πρώτα έτη παραγωγής του, το αρχικό Ka προσφερόταν με αποκλειστικά μαύρους προφυλακτήρες, με σκοπό να περιορίζονται στο ελάχιστο οι μικροζημιές στους ελιγμούς παρκαρίσματος. Μάλιστα ήταν τότε από ένα πλαστικό που δεν μπορούσε να βαφτεί εκ των υστέρων, καθώς οι μπογιές δεν μπορούσαν να «κολλήσουν» πάνω σε αυτό. Καθώς όμως πολλοί πελάτες απαιτούσαν πλέον προφυλακτήρες στο χρώμα του αμαξώματος ακόμα και στα αυτοκίνητα πόλης, τελικώς από το 1999 η Ford εισήγαγε και τέτοιους προφυλακτήρες στο Ka πρώτης γενιάς. Το καλοκαίρι του 2008, το ευρωπαϊκό Ka αντικαταστάθηκε από ένα εντελώς νέο μοντέλο από την Fiat, που βασιζόταν στο Fiat 500 που εισήχθη το 2007 και στο αντίστοιχο, συγγενικό του 500, Fiat Panda. Το νέο Ka παραγόταν στο εργοστάσιο της Fiat στο Τίχι της Πολωνίας, μαζί με τα Fiat 500, Fiat Panda και Lancia Ypsilon, με την παραγωγή του Ka δεύτερης γενιάς να ξεκινάει στις 18 Ιουλίου 2008. Η τρίτη γενιά του Ka, εξελίχθηκε από την Ford Βραζιλίας, όπου και αποκαλύφθηκε το πρωτότυπο μοντέλο Ford Ka Concept, τον Νοέμβριο του 2013. Η έκδοση παραγωγής αυτού του Ford Ka παρουσιάστηκε τον Ιούλιο του 2014, σε εκδοχές αμαξώματος hatchback και σεντάν, με τα πρώτα αντίτυπα να φτάνουν στην αγορά της Βραζιλίας τον Σεπτέμβριο και τον Οκτώβριο του 2014 αντίστοιχα. Η επόμενη αγορά όπου κυκλοφόρησε ήταν η Ινδία, όπου το sedan κυκλοφόρησε ως το νέο Ford Figo Aspire τον Αύγουστο του 2015, ενώ το hatchback έφτασε (ως το νέο Ford Figo) έναν μήνα μετά.Ειδικότερα στην Ευρώπη, κυκλοφόρησε επίσημα τον Ιούνιο του 2016 και μάλιστα ως Ka+. Το έξτρα «+» στο όνομα, έδειχνε ότι η Ford το είχε αναβαθμίσει σε supermini αυτοκίνητο πόλης της κατηγορίας B, σε αντίθεση με τις 2 πρώτες γενιές του, που είχαν καταταχθεί ως αυτοκίνητα πόλης της κατηγορίας A. Το Ka+ ήταν πλέον διαθέσιμο, εκτός του στάνταρ 5-τάχυτου μηχανικού κιβωτίου, και με 6-τάχυτο αυτόματο κιβώτιο. Στα πλαίσια της αναδιοργάνωσης της Ford στην Ευρώπη, η οποία έχει ως στόχο να αυξήσει το περιθώριο κέρδους της εταιρείας, ανακοινώθηκε τον Απρίλιο του 2019 ότι η παραγωγή του ευρωπαϊκού μοντέλου θα σταματήσει τον Σεπτέμβριο του 2019, όπως και έγινε. Στη συνέχεια, η διάθεσή του στην ήπειρο αυτή διακόπηκε το 2020, μόλις πωλήθηκαν όσα αντίτυπα είχαν απομείνει. Τελικώς, στις 13 Ιανουαρίου 2021, σταμάτησε και η κατασκευή του στη Βραζιλία, την τελευταία χώρα όπου είχε απομείνει η παραγωγή του. Η επίσημη Ελληνική ιστοσελίδα του Ford Ka (αρχείο). Modellgeschichte des Ka 1996–2002 von Ford Deutschland.